**NOVA STUDIJA O ANALIZI OTPADNIH VODA OTKRIVA NAVIKE KONZUMACIJE DROGA U EUROPSKIM GRADOVIMA**

**U nastavku donosimo prikaz najnovijih nalaza o analizama otpadnih voda iz 128 europskih gradova: više stimulansa, ali manje kanabisa**

Najnoviji nalazi iz najvećeg europskog projekta u znanosti analize otpadnih voda objavljeni su u studiji **Analiza otpadnih voda i droge – Europska višegradna studija, koju je objavila europska skupina SCORE**, u suradnji s **Agencijom Europske unije za droge** (EUDA). Porast prisutnosti MDMA, kokaina i amfetamina u otpadnim vodama, u odnosu na 2023. godinu zauzima središnje mjesto u ovoj studiji (2024.), uz smanjenje prisutnosti kanabisa.

Projekt je analizirao otpadne vode u zabilježenih **128 europskih gradova** iz **26 zemalja** (24 EU, Turska + Norveška) s ciljem uvida u obrasce konzumacije droga kod stanovnika. Studija je svakodnevno analizirala uzorke otpadnih voda prikupljene u slivovima uređaja za pročišćavanje otpadnih voda tijekom jedno-tjednog razdoblja između ožujka i svibnja 2024. godine. Uzorci otpadnih voda od gotovo 68,8 milijuna ljudi analizirali su tragove prisutnosti pet stimulativnih droga (amfetamini, kokain, metamfetamini, MDMA/ecstasy i ketamin), kao i kanabisa.

Iako su zabilježena povećanja u detekciji triju stimulansa (MDMA, kokain, amfetamin), uočeni su različiti obrasci za metamfetamin i ketamin. Unatoč značajnim razlikama u rezultatima između lokacija studije, zanimljivo je da su svih šest istraživanih ilegalnih droga bile prisutne u gotovo svakom sudjelujućem gradu. Manje razlike u obrascima konzumacije zabilježene su između većih i manjih gradova za pojedine droge.

**SCORE grupa** provodi godišnja praćenja otpadnih voda od 2011. godine, kada je sudjelovalo 19 gradova iz 10 zemalja, a istraživane su četiri stimulativne droge. Sedamdeset i šest gradova sudjelovalo je u najmanje pet godišnjih praćenja otpadnih voda od 2011. godine, što omogućuje analize vremenskih trendova.

Ključni nalazi:

• **MDMA 🡩:** Od 76 gradova s podacima za 2023. i 2024. godinu, **41** su izvijestila o **porastu** detekcija MDMA, **24** o **smanjenju** (uglavnom u gradovima središnje Europe i Baltičkog područja), a **11** o **stabilnoj situaciji**. Najveće mase MDMA nađene su u otpadnim vodama u gradovima Belgije, Češke, Nizozemske i Portugala.

**• Kokain 🡩:** Tragovikokaina u otpadnim vodama i dalje su najviši u zapadnim i južnim europskim gradovima (posebno u Belgiji, Nizozemskoj i Španjolskoj), no tragovi su pronađeni i u većini istočnoeuropskih gradova, gdje su zabilježeni određeni porasti. Od 72 grada koji su imali podatke za 2023. i 2024. godinu, **39** je izvijestilo o **porastu**, dok je **17** gradova izvijestilo o **nepromijenjenoj situaciji** i **16** gradova **o smanjenju**. Porast detekcija kokaina trend je koji se bilježi od 2016. godine (unatoč nekim fluktuacijama tijekom COVID-19 lockdowna). Gradovi u **Brazilu**, **Čileu** i **Švicarskoj** pokazuju slične razine konzumacije europskim gradovima s najvećim količinama.

• **Amfetamini** **🡩:** Razina tragova amfetamina bila je najviša u gradovima na sjeveru i istoku Europe (Belgija, Njemačka, Nizozemska, Švedska i Norveška). Znatno manji tragovi pronađeni su u gradovima na jugu, iako najnoviji podaci pokazuju neke poraste. Od 68 gradova s podacima o tragovima amfetamina za 2023. i 2024. godinu, **34** je izvijestilo o **porastu**, **14** o **smanjenju**, a **20** o **stabilnoj situaciji**.

• **Metamfetamini** **🡩🡫:** Tradicionalno koncentriran u gradovima u Češkoj i Slovačkoj, također sada prisutan i u gradovima Belgije, Hrvatske, istočne Njemačke, Španjolske, Nizozemske i Turske te nekoliko nordijskih zemalja (npr. Danska, Litva, Finska i Norveška). Od 71 grada s podacima za 2023. i 2024. godinu, **32** su izvijestila o **porastu** tragova, **27** o **smanjenju**, a **12** o **stabilnoj situaciji**. U preostalim europskim gradovima, količine metamfetamina bile su niske do zanemarive, iako su zabilježeni neki porasti u srednjoeuropskim gradovima.

• **Ketamini** **🡩🡫:** Podaci iz 2024. godine, koji uključuju **82 grada**, otkrili su relativno niske razine tragova ketamina u komunalnim otpadnim vodama. Od 42 grada koji imaju podatke o ketaminu za 2023. i 2024. godinu, **14** je izvijestilo o **porastu**, **15** o **stabilnoj situaciji** i **13** o **smanjenju.** Najveće mase ketamina nađene su u otpadnim vodama u gradovima Belgije, Nizozemske, Mađarske i Norveške.

• **Kanabis** **🡫:** Najveće mase metabolita kanabisa THC-COOH pronađene su u zapadnim i južnim europskim gradovima, posebice u Španjolskoj, Nizozemskoj, Norveškoj i Portugalu. U 2024. godini, zabilježeni su **trendovi smanjenja**, pri čemu je od ukupno 51 grada, **25** gradova izvijestilo o **smanjenju**, **13** o **porastu** u odnosu na 2023. godinu i **13** gradova o **stabilnoj situaciji.**

• **Varijacije među gradovima**: Veće količine kokaina zabilježene su u većim gradovima. Za metamfetamin i MDMA nisu zabilježene značajne razlike pri usporedbi rezultata iz velikih i manjih gradova. Navedeno implicira da se u pojedinim slučajevima „urbani“ obrasci konzumacije droga mogu širiti i u manje gradove. Za preostale tri analizirane tvari (amfetamin, ketamin, kanabis) nema jasnog obrasca konzumacije, što je u skladu s nalazima prethodnih godina.

• **Tjedni obrasci:** Analiza otpadnih voda može otkriti fluktuacije u tjednim obrascima konzumacije psihoaktivnih tvari. Više od tri četvrtine gradova pokazalo je više tragova droga koji se obično povezuju s rekreacijskom uporabom (kokain, ketamin i MDMA) tijekom vikenda (petak–ponedjeljak). Nasuprot tome, tragovi amfetamina, kanabisa i metamfetamina ravnomjernije su raspoređeni tijekom cijelog tjedna.

Izvorni tekst predstavljenog istraživanja dostupan je na stranici Agencije za droge Europske unije (EUDA) na sljedećoj poveznici: <https://www.euda.europa.eu/news/2025/latest-wastewater-data-128-european-cities-more-stimulants-less-cannabis-found_en>

 Više informacija o analizi otpadnih voda s pripadajućom interaktivnom mapom nalazi se na poveznici: <https://www.euda.europa.eu/publications/html/pods/waste-water-analysis_en#data-explorer>